钦定古今图书集成/明伦汇编/官常典/第473卷 > 奚眷
## 钦定古今图书集成/明伦汇编/官常典/第473卷 > 奚眷

按《魏书》本传：“眷，代人也。少有将略，太祖时有战功，太
宗时为尚书，假安南将军、虎牢镇将，为寇所惮。世祖
初，为中军都曹尚书，复镇虎牢，赐爵南阳公，加使持
节、侍中、都督豫洛二州、河内诸军事、镇南将军、开府。
寻徙镇长安。世祖幸美稷，眷受诏督诸军共讨山胡
白龙于西河，破之，屠其城，斩首数千级，掳其妻子而”
还。世祖平姑臧，遣眷讨沮渠牧犍弟私，署张掖太守
宜得。宜得奔酒泉，酒泉太守无讳与宜得奔高昌，获
其二城。后沮渠天周复据酒泉，眷讨平之，掳男女四
千馀人。世祖征蠕蠕，以眷为尚书，督偏将，出别道。诏
会鹿浑海，眷与中山王辰等诸大将俱后期，斩于都
南，爵除。